TARYBOS SPRENDIMAS 2007/235/BUSP
2007 m. balandžio 16 d.
dėl Bendrosios pozicijos 2004/161/BUSP, atnaujinančios ribojančias priemones Zimbabvei, įgyvendinimo
EUROPOS SĄJUNGOS TARYBA,
atsižvelgdama į Bendrąją poziciją 2004/161/BUSP (1), ypač į jos 6 straipsnį kartu su Europos Sąjungos sutarties 23 straipsnio 2 dalimi,
kadangi:
(1)
Bendrąja pozicija 2002/145/BUSP (2) ir Reglamentu (EB) Nr. 310/2002 (3) Taryba patvirtino ribojančias priemones Zimbabvei. Tomis priemonėmis visų pirma numatyta uždrausti ginklų ir susijusios techninės pagalbos tiekimą šaliai, ir įšaldyti tam tikriems asmenims priklausančias lėšas bei išteklius.
(2)
Bendrąja pozicija 2004/161/BUSP Taryba atnaujino kai kurias minėtas ribojančias priemones, visų pirma tas, kurios numatytos Bendrojoje pozicijoje 2002/145/BUSP.
(3)
2007 m. vasario 6-7 d. įvykusio Zimbabvės Vyriausybės pertvarkymo metu penki nauji asmenys tapo Vyriausybės nariais. Todėl jiems turėtų būti taikomos Bendrojoje pozicijoje 2004/161/BUSP nustatytos ribojančios priemonės.
(4)
Todėl asmenų, kuriems taikomos minėtos ribojančios priemonės ir kurių pavardės nurodytos Bendrosios pozicijos 2004/161/BUSP priede, sąrašas turėtų būti atnaujintas,
NUSPRENDĖ:
1 straipsnis
Bendrosios pozicijos 2004/161/BUSP priedas pakeičiamas šio sprendimo priedu.
2 straipsnis
Šis sprendimas įsigalioja jo priėmimo dieną.
3 straipsnis
Šis sprendimas skelbiamas Europos Sąjungos oficialiajame leidinyje.
Priimta Liuksemburge, 2007 m. balandžio 16 d.